T. Cabaj, poslanec: (2003-05-22):
„Podľa § 160 ods. 1 trestného poriadku začínam trestné stíhanie za trestný čin krádeže podľa § 247 ods. Trestného zákona, pretože doposiaľ neznámy páchateľ si prisvojil cudziu vec s tým, že sa jej zmocnil, a to tak, že dňa 13. 7. 1999 v Bratislave v Stredisku cenných papierov Slovenskej republiky Bratislava, a. s., ul. 29. augusta 1/a Bratislava previedol so spätným dátumom 2. 7. 1999 na účet Fondu národného majetku Slovenskej republiky, Drieňová 27, Bratislava 127 137 kusov akcií eminenta kúpele Sliač a Kováčová, a. s., čo predstavovalo 51-percentný podiel na základnom imaní eminenta, ktorých vlastníkom bola spoločnosť Korvas, s r. o., so sídlom Sliač kúpele, Sliač, čím spôsobil majiteľovi spoločnosti Korvas, s. r. o., MUDr. Viliamovi Soboňovi, narodenému 24. 10. 1947, bytom Jazdecká 18, Nové Zámky, doposiaľ presne nevyčísliteľnú škodu. Odôvodnenie: Dňa 15. 5. 2000... (Hlasy v rokovacej sále.) Ja vás chcem poprosiť, materiál tento určite nemáte, pretože nie je súčasťou správy mandátového a imunitného výboru a bude súvisieť s tým ďalším, čo potom navrhnem. Odôvodnenie: Dňa 15. 5. 2000 podal MUDr. Viliam Soboňa na Generálnu prokuratúru Slovenskej republiky oznámenie nasvedčujúce tomu, že bol spáchaný uvedený trestný čin. Dňa 8. 6. 2000 podala spoločnosť Korvas, s. r. o., v zastúpení MUDr. Viliamom Soboňom na Generálnu prokuratúru Slovenskej republiky oznámenie nasvedčujúce tomu, že bol spáchaný uvedený trestný čin. Uvedený skutkový stav som zistil na základe spomínaných oznámení výpisom zo Strediska cenných papierov Slovenskej republiky, Bratislava, a. s., z vyjadrenia Strediska cenných papierov Slovenskej republiky, Bratislava, a. s., z notárskej zápisnice č. NZ 227/99 spísanej u notára JUDr. Miroslava Kováča dňa 2. 7. 1999 zmluvy o odplatnom prevode akcií kúpou č. 1520/1996 príkazu na registráciu prechodu akcií, uznesenie z uznesenia Najvyššieho súdu Slovenskej republiky č. SP značka 2 OBO 33/2000, z podaného vysvetlenia Ladislava Šutého, dr. Milana Schmidta, Ing. Emílie Palkovej, Eduarda Kalinu, Eduarda Jurovatého, Daniela Lipšica, Rudolfa Očenáša, Viliama Soboňu a z ostatného spisového materiálu vzťahujúceho sa k predmetnej veci. Nakoľko oznámenie neobsahuje skutočnosti vylučujúce, že bol spáchaný trestný čin, nie je dôvod na postup podľa § 159 ods. 1, 2, 3 Trestného poriadku, rozhodol som sa tak, ako je uvedené vo výrokovej časti tohto oznámenia. Poučenie proti tomuto uzneseniu - sťažnosť nie je prípustná. Vyšetrovateľ Policajného zboru nadporučík Rudolf Cádra.“ Prečo vás oboznamujem s týmto uznesením? Z jednoduchého dôvodu. Podľa materiálov, ktoré tu boli, či už na minulej schôdzi, alebo teraz predložené, okresná prokurátorka žiadala Národnú radu, aby vydala súhlas s trestným stíhaním poslanca Národnej rady. Je na každom z vás, aby ste si položili otázku a usporiadali si veci tak, kto je vlastne obvinený a kto je poškodený. Sú tu dve trestné oznámenia, ktoré si navzájom odporujú. Je teda na vás, akým spôsobom k tomuto rozhodovaniu pristúpite. Vzhľadom aj na túto skutočnosť, ktorú som uviedol a oboznámil vás s uznesením Okresného úradu justičnej polície v Bratislave, predkladám návrh, aby Národná rada prerušila rokovanie o tomto bode a pokračovala vtedy, keď bude ukončená celá záležitosť, s ktorou som vás oboznámil na základe uznesenia Okresného úradu justičnej polície, to znamená, keď bude ukončené trestné stíhanie vo veci neznámeho páchateľa, ktorý odcudzil akcie kúpeľov Sliač. Samozrejme, je na vás, ako podľa svojho vedomia a svedomia budete sa rozhodovať v hlasovaní. Pretože nebude už možnosť ďalej potom pokračovať v rozprave, predkladám zároveň aj druhý návrh. V prípade, že Národná rada odmietne návrh na prerušenie tohto rokovania a nevyčká na doriešenie základného problému, o ktorom som hovoril a z ktorého sa odvíja to pokračovanie, ktoré už začal Úrad obzvlášť závažných trestných činností, pokračoval proti nášmu kolegovi Viliamovi Soboňovi, zároveň predkladám návrh, v prípade, že toto nebude prijaté, aby záverečné uznesenie, ktoré predložil pán predseda mandátového a imunitného výboru, aby sa o tomto záverečnom uznesení hlasovalo tajne. Ďakujem pekne. (Potlesk.)